Boerpot van $40 m. vir spelers met 'sterkrag' | Netwerk24
Die PGA-reeks het 'n lonende bonusstruktuur vir die 2021-seisoen aangekondig wat spelers met miljoene dollars sal beloon, ongeag hul vertonings op die gholfbaan.
Tiger Woods sou in 2019 vir sy impak en invloed in gholf $8 miljoen ontvang het. Foto: Getty Images
Golfweek berig die Spelerimpakprogram beoog om die tien spelers te identifiseer wat die meeste aanhanger- en borg-interaksie vir die sport lok en hulle uit 'n boerpot van $40 miljoen vergoed.
Die geld vir diegene wat die meeste waarde toevoeg tot die PGA-produk, sal aan die einde van die jaar uitbetaal word, met die speler wat as die waardevolste beskou word wat $8 miljoen in sy sak sal steek.
Volgens Golfweek sal die PGA vyf kriteria gebruik om 'n speler se impak te meet: sy gewildheid in 'n Google-soektog, Nielsen Brand Exposure-gradering, aantrekkingskrag, interaksie op sosiale en digitale kanale, en hoe gereeld hy dekking genereer op mediaplatforms.
Die PGA het 'n dokument aan spelers gestuur met gesimuleerde tellings wat op data van 2019 staatmaak om te illustreer hoe die rangorde sou werk. Daarvolgens sou Tiger Woods, wat daardie jaar die Amerikaanse Meesterstoernooi gewen het, boaan die lys gewees het.
Rory McIlroy, die FedEx-beker-kampioen in 2019, Brooks Koepka, Phil Mickelson en Rickie Fowler sou die res van die topvyf gewees het.
Die PGA het die afgelope jare 'n proses binne sy kommunikasiedepartement begin om al sy lede by te staan met die kweek en bevordering van hul individuele handelsname op sosiale media. Dit sluit ook ander dinge in wat niks te doen het met tradisionele mediageleenthede nie. – Sportredaksie